text: Ni år for vold med døden til følge på etårig stedsøn
  17 september 2018 kl. 14.33
  Den 31-årige Jesper Hovgaard, der mandag blev kendt skyldig for vold med døden til følge på sin stedsøn er idømt ni års fængsel.
  Vestre Landsret i Sønderborg idømte mandag ni års fængsel til den 31-årige mand, der tilbage i 2016 var skyld i sin 17 måneder gamle stedsøns død.
  Afgørelsen kommer efter manden tilbage i marts blev frifundet for anklagen om vold med døden til følge i retten i Sønderborg. I dag blev han kendt skyldig i fem forskellige forhold, blandt andet vold med døden til følge og vold af særlig rå, brutal eller farlig karakter.
  Udover dommen på ni års fængsel skal manden betale 100.000 kroner i erstatning og 30.000 kroner i begravelsesomkostninger til stedsønnens mor.
  Fængselsstraffen på ni år er ifølge den dømtes forsvarer for høj.
  - Jeg synes, straffeudmålingen er for høj. Nogle af de andre dommene, der er blevet henvist til i retten, der var tale om vanrøgt og misrøgt over længere tid og i en helt anden størrelsesorden, end det der er sket her. Derfor synes jeg, den er for høj, siger forsvarer Gert Dyrn til TV SYD.
  
  